Vammaisten henkilöiden oikeuksien neuvottelukunta VANE

Lausunto

Asia: Lausuntopyyntö; Oviedon sopimuksen lisäpöytäkirjaluonnos mielenterveyden häiriöistä kärsivien henkilöiden ihmisoikeuksien ja ihmisarvon suojelusta

*Yleistä*

Vammaisten henkilöiden oikeuksien neuvottelukunta VANE kiittää mahdollisuudesta lausua asiasta. VANE on YK:n vammaisten henkilöiden oikeuksien yleissopimuksen (SopS 27/2016; vammaisyleissopimus) kansallinen koordinaatiomekanismi. VANE ottaa lausunnossaan kantaa asiaan vammaisyleissopimuksen näkökulmasta.

VANE toteaa, että asiaa on aiemmin käsitelty lausunnoissa 1/2019, 11/2019, 1/2020 ja 5/2020. Kuten aiemmissa lausunnoissaan, VANE korostaa edelleen, että jatkovalmistelusta päätettäessä tulee huomioida lisäpöytäkirjan suhde YK:n vammaisyleissopimuksen velvoitteisiin sekä erityisesti Euroopan neuvoston ihmisoikeusvaltuutetun, YK:n vammaiskomitean ja vammaisjärjestöjen lisäpöytäkirjaa kohtaan esittämä kritiikki.

*Lisäpöytäkirjaluonnos ja sen suhde YK:n vammaisyleissopimukseen*

Vammaisyleissopimuksen 14 artikla turvaa vammaisten henkilöiden yhdenvertaisen mahdollisuuden nauttia oikeudesta henkilökohtaiseen vapauteen ja turvallisuuteen. Sen mukaan sopimuspuolten tulee turvata, etteivät vammaiset henkilöt joudu laittoman tai mielivaltaisen vapaudenriiston kohteeksi. Mahdollisen vapaudenriiston tulee tapahtua lainmukaisesti. Vammaisuus ei itsessään missään tapauksessa oikeuta vapaudenriistoon.

Asian kannalta olennaisia ovat myös muun muassa vammaisyleissopimuksen 4.3 artikla vammaisten henkilöiden osallistamisesta heitä koskevaan päätöksentekoon; 5 artikla tasa-arvosta ja yhdenvertaisuudesta, 15 artikla vapaudesta kidutuksesta tai julmasta, epäinhimillisestä tai halventavasta kohtelusta tai rangaistuksesta; 17 artikla henkilön koskemattomuuden suojelusta ja 25 artikla terveydestä.

VANE pitää lisäpöytäkirjaluonnosta monin osin vammaisyleissopimuksen kannalta ongelmallisena. Käsite *“persons with mental disorders”* on vammaisyleissopimuksen näkökulmasta vaikea. Vammaisyleissopimuksen vammaisen henkilön määritelmä on seuraavanlainen: ”*Vammaisiin kuuluvat sopimuksen 1 artiklan mukaan henkilöt, joilla on sellainen pitkäaikainen ruumiillinen, henkinen, älyllinen tai aisteihin liittyvä vamma, joka vuorovaikutuksessa erilaisten esteiden kanssa voi estää heidän täysimääräisen ja tehokkaan osallistumisensa yhteiskuntaan yhdenvertaisesti muiden kanssa.”* Lisäpöytäkirjan määrittelyssä ei huomioida vamman suhdetta ympäristöön, ja se heijastaa vammaisuuden diagnoosipohjaista lähestymistapaa ja lääketieteellistä mallia.

VANE huomauttaa, että ihmisoikeusperusteisessa vammaisuuden määrittelyssä on vakiintumassa käyttöön englannin kielessä *”persons with psychosocial disabilities”*. Tämä käsite huomioi paremmin ympäristön vaikutuksen ihmisen hyvinvointiin ja toimintakykyyn vammaisyleissopimuksen mukaisesti.

Ongelmallista yhdenvertaisuuden kannalta on tämän lisäpöytäkirjan soveltaminen vain tiettyyn vammaisryhmään *(”persons with mental disorders”).* Tosiasiallisesti ko. vammaisryhmä olisi eriarvoisessa asemassa sekä suhteessa muihin vammaisiin henkilöihin, että suhteessa muihin ihmisiin. Vaarana on lisäksi edelleen, että vastoin lisäpöytäkirjan tarkoitusta, sitä sovellettaisiin perustuen diagnoosiin.

Vammaisyleissopimuksen mukaisesti vammaiset henkilöt tulee osallistaa kaikkeen heitä koskevaan päätöksentekoon. Vammaisjärjestöiltä on pyydetty lausuntoja lisäpöytäkirjaluonnoksesta. Vammaisjärjestöt ovat aiemmin esittäneet vastustavansa lisäpöytäkirjan valmistelun jatkamista. Osallistamisvelvoitteen ja sitä tarkentavan yleiskommentin (*General Comment 7: Article 4.3 and 33.3: Participation with persons with disabilities in the implementation and monitoring of the Convention)* mukaisesti osallistamisen on oltava jatkuvaa ja vammaisjärjestöjen näkemykset on aidosti huomioitava jatkotyössä.

VANE haluaa kiinnittää huomiota erityisesti *European Disability Forumin* ja *Mental Health Europen* aktiiviseen lisäpöytäkirjan vastustamiseen. Ko. järjestöt muun muassa katsovat, että lisäpöytäkirjaluonnos on ristiriidassa YK:n vammaisyleissopimuksen velvoitteiden kanssa.

*Kommentit tekstiin*

VANE katsoo, että lisäpöytäkirjaan nyt tehdyt muutosehdotukset ovat pääosin oikeansuuntaisia. Tehdyt muutokset eivät kuitenkaan pysty ratkaisemaan aiemminkin todettuja keskeisiä ongelmia suhteessa vammaisyleissopimukseen.

Diagnoosi ei saa koskaan olla itsessään peruste tahdonvastaiselle hoidolle tai tahdonvastaiselle sijoittamiselle. VANE on aiemmissa lausunnoissaan korostanut tätä periaatetta. VANE katsoo, että on hyvä, että periaate on nyt kirjattu *”General Rule”* –kohtaan.

Lisäpöytäkirjaluonnoksen *”Definitions”* –kohdassa VANE haluaa kiinnittää huomiota *”mental disorder”* käsitteen määrittelyyn. Nyt määrittelyssä on viitattu kansainvälisiin lääketieteellisiin standardeihin *(”internationally accepted medical standards”*). Ottaen huomioon, että käsite on lisäpöytäkirjaluonnoksen soveltamisalan kannalta keskeinen, tulisi se tässä määritellä tarkemmin. Nykyisessä versiossa on määritelty tarkemmin ne asiat, joita ei tule sisällyttää määritelmään. Lisäksi VANE toistaa edellä mainitut käytettyyn käsitteeseen liittyvät ongelmat.

*Jatkotyössä huomioitavaa*

VANE haluaa edelleen kiinnittää erityistä huomiota siihen, että vammaisjärjestöjen lisäksi muun muassa Euroopan neuvoston ihmisoikeusvaltuutettu ja YK:n vammaiskomitea ovat ilmoittaneet vastustavansa lisäpöytäkirjan hyväksymistä.

Huomioiden edellä mainitut asiat VANE katsoo, että Euroopan neuvoston ja sen Bioetiikkakomitean työn keskiössä ko. kohderyhmän aseman ja oikeuksien toteutumisen edistämiseksi tulisi olla mielenterveyspalvelujen ja hoitokäytäntöjen uudistamiseen tiiviissä yhteistyössä alan järjestöjen kanssa. Suuri tarve olisi tuoda esille varhaisen tuen, matalan kynnyksen palveluiden ennaltaehkäisevää vaikutusta ja vaihtoehtoisia toimia. Myös tuetun päätöksentekojärjestelmän luominen ja jatkokehittäminen on tärkeää. Tässä jäsenmaiden hyvien käytäntöjen kerääminen ja niistä tiedottaminen on ensiarvoisen tärkeää. Tämän työn tulisi perustua olemassa oleviin ihmisoikeussopimuksiin.

Vammaisten henkilöiden oikeuksien neuvottelukunta

Jaana Huhta Tea Hoffrén

puheenjohtaja erityisasiantuntija